DA Den Europæiske Unions Tidende CE 84/641

(2004/C 84 E/0722)

SKRIFTLIG FORESPØRGSEL E-0628/04

af María Sornosa Martínez (PSE) til Kommissionen

(3. marts 2004)

Om: Uregelmæssigheder i forbindelse med importtilladelser til tredjelandsprodukter ved veterinærkontrollen ved de spanske grænser.

Afdelingen for ekstern og veterinær sundhed (Subdirección General de Sanidad Exterior y Veterinaria (SGSEV)) under det spanske ministerium for sundheds- og forbrugerspørgsmål (Ministerio de Sanidad y Consumo) har på baggrund af en undersøgelse (1) meddelt veterinærinspektørerne ved de spanske grænsekontrolsteder, at de skal godkende fangster af tredjelandsprodukter, der ikke overholder den gældende fællesskabslovgivning om certificering og produkters identitet. Helt konkret har den omtalte afdeling meddelt de inspektører, der har til opgave at kontrollere opfyldelsen af importbetingelserne, at de ikke må forhindre adgangen for produkter fra lande uden for EU, selv om der ved fartøjets ankomst til havnen skulle være problemer som f.eks. at der mangler et originalt eksemplar af sundhedscertifikatet fra oprindelseslandet (en simpel faxkopi godtages).

Inspektørerne er også blevet instrueret i at se igennem fingre med opfyldelse af dokumentkrav som f.eks. det officielle krav om, at oprindelseslandet skal være »et godkendt land« — fra det øjeblik et produkt forlader havnen og ikke, når det ankommer — manglende oplysning inden for den fastsatte tidsfrist og på skrift om konstaterede mangler ved produktet — et problem, der plejer at blive klaret med en erklæring på tro og love fra handelsagenten — manglende oplysninger om vareparti, varekode, fremstillingsdato, vareoverskud mv.

— Mener Kommissionen i betragtning af bestemmelserne i Rådets direktiv 93/13/EØF (2) (der er ajourført og udvidet ved Kommissionens forordning (EF) nr. 136/2004 (3)) og Rådets direktiv 97/78/EF (4), at de spanske myndigheder handler korrekt i forbindelse med godkendelsen af tredjelandsprodukter, der kommer til Fællesskabets territorium via de spanske havne?

— Er det desuden ikke Kommissionens opfattelse, at det forhold, at der slækkes på kravene til dokumentation om sundhed og certificeringer over for tredjelandsprodukter, medfører ulige vilkår for produkter fra EU's medlemsstater, der jo er underlagt den fuldstændige anvendelse af fællesskabsbestemmelserne?

— Finder Kommissionen ikke, at de spanske myndigheder i henhold til bestemmelserne i Rådets direktiv 97/78/EF i de tilfælde, hvor manglerne kan afhjælpes, som f.eks. et manglende originalt sundheds-certifikat ved fartøjets ankomst til havnen, burde afvise at lade disse varer komme ind i landet?

— Mener Kommissionen ikke, at de spanske myndigheder i kraft af den nævnte undersøgelse tvinger veterinærinspektørerne ved de spanske grænsekontrolsteder til at overtræde fællesskabsbestemmelserne om beskyttelse af folkesundheden og dyrs sundhed?

Samlet svar

afgivet på Kommissionens vegne af David Byrne

på skriftlige forespørgsler E-0627/04 og E-0628/04

(6. april 2004)

Kommissionen er bekendt med påstandene om sådanne instrukser og undersøger i øjeblikket, om instrukserne er i strid med fællesskabslovgivningen om kontrol af importerede varer.

Hvis der, når der er foretaget en nærmere undersøgelse af de fremførte påstande, er nogen beviser for, at fællesskabslovgivningen er blevet overtrådt, vil Kommissionen tage sagen op med de spanske myndigheder. Kommissionen underretter det ærede medlem, når den har afsluttet sine undersøgelser.

(1) Afdelingen for ekstern og veterinær sundheds undersøgelse af 11. april 2002 om afhjælpelige mangler i kontrollen af varer.

(2) EFT L 9 af 15.1.1993, s. 33.

(3) EFT L 21 af 28.1.2004, s. 11.

(4) EFT L 24 af 30.1.1998, s. 9.